标题：1135年
历史纪年
公元1135年，南宋绍兴五年 
通鉴记载
高宗受命中兴全功至德圣神武文昭仁宪孝皇帝绍兴五年（金天会十三年）
春，正月，乙巳朔，日有食之。
帝在平江。
金人去濠州。
初，金右都监宗弼与刘豫之兵既去，乃遣人报其知濠州赵荣，荣率北军及投拜官兵马都监魏进偕去，出北门，市人尚未知。少顷，提辖官丁怀等四人，盗库兵欲作战，荣闻之，悔曰“吾弃城而来，无守臣以主州事，安得不乱！”乃以衙兵复入城，怀遁去，执其馀三人，诛之，以隶事参军杨寿亨权知州事。既而州人不便寿亨之政，夺其印，请兵马都监孙奕代之。荣既归，自是金人在江北者尽去矣。
丁未，知枢密院事张浚奏：“金人潜师遁去，今已绝淮而北。见行措置招集淮南官吏还任，抚存归业人户等事。”
侍御史张致远言：“敌骑已远，缘淮南之人多为敌所拘，兼于山间水面结集保守，又有中原被签军民，意欲投归，尚留敌寨，及暂时投避在村野者。不速行措置，深虑官军以袭番伪民社、收复州县为名，肆行剽掠，妄有杀戮；或执俘级，侥幸赏典，使吾民被害，重于寇盗。乞预降德音，并戒饬黄榜，以付张浚。”诏以章示浚。
己酉，诏：“淮南州县官吏擅离职任之人，特与放罪，令依旧还任；其抛弃官物，并与除破。”
庚戌，御史张致远乞省并淮南官吏。沈与求曰：“官省则吏省，吏省则事省。今州县胥吏，未尝赋禄，皆蚕食百姓而已。淮南凋残之后，遗民有几，堪受其扰耶！”
淮西宣抚司统制官王进薄金人于淮，降其将程师回、张延寿而还。
初，金人自六合归，命师回、延寿殿后，二人皆骁将也。江南东路宣抚使张俊谓进曰：“敌既无留心，必渡淮而去，可速进兵，及其未济击之。”进与统领官杨忠闵偕往。金人且渡淮，遂薄诸河，金众悉溃，堕河而死，师回、延寿势窘而降。初，师回以俊为浚，既降，乃悟曰：“吾以为张枢密，乃关西也。”
辛亥，淮东宣抚司统制官崔德明败金人于盱眙。
乙卯，张浚自江上还，入见。
丙辰，帝谓赵鼎曰：“大臣，朕之股肱，台谏，朕之耳目，职任不同，而事体则一。或有官非其人，所当罢黜者，卿等急宜以告朕，不必专待台谏。”
戊午，辅臣进呈曲赦淮南事目，帝曰：“敌虽远去，然南北之民，皆吾赤子，当事兼爱并容之意。中原未复，二圣未还，赦文不可夸大，第使实惠加于两淮百姓，乃朕指也。”帝又曰：“敌已北退，须当渐图恢复。若止循故辙为退避之计，何以立国！祖宗德泽在天下二百年，民心不忘，当乘此时，大作规模措置，朕亦安能郁郁久居此乎！”赵鼎曰：“时不可失，诚如圣谕。事所可为者，谨当以次条画奏禀。”
命：“江东帅漕司缮治建康行宫，修筑城壁，须管日近了毕，其省库百司仓库等，且图来上，务从简省，无得取给于民。”时帝将还临安，故有是旨。
庚申，行宫留守孟庾言别于职事，乞先次结局，诏留守依旧，其官属并罢。
壬戌，武成、感德军节度使、开府仪同三司、充镇江、建康府、淮南东路宣抚使韩世忠为少保、充淮南东路宣抚使，镇江府置司。时世忠与刘光世、张俊相继入觐，世忠奏：“金人退兵，陛下必喜。”帝曰：“此不足喜，惟复中原，还二圣，乃可喜耳。然有一事，以卿等将士贾勇争先，非复它时惧敌之比，所喜盖在此也。”
后数日，帝以谕辅臣，赵鼎等赞帝诚得驭将之道。帝曰：“楚用子玉，晋文公为之侧席而坐。今敌骑虽退，然尼玛哈等辈犹在，朕敢忘此忧乎！”
癸亥，参知政事、行宫留守孟庾上表，请车驾还临安府驻跸，许之。
起复检校太傅、宁武宁国军节度使、开府仪同三司、充江南东路淮南西路宣抚使刘光世为少保、充淮南西路宣抚使，置司太平州；太尉、定江昭庆军节度使、两浙西路江南东路宣抚使、神武右军都统制张俊开府仪同三司、江南东路宣抚使，置司建康府，俊仍落都统制。诏：“韩世忠、刘光世、张俊各赐银帛三千匹两，异姓亲补承信郎者二人，一子五品服，有服亲封孺人者三人，冠帔五道。”
甲子，淮西宣抚司统制官郦琼拔光州，执其知州、武翼郎许约。
金人之侵淮也，刘光世遣琼自庐州统兵，声言过淮，至芍陂，乃摘轻兵由间道趋光州城下。约乘城固守，刘麟亦遣其统领官李知柔以众援之。琼说约降，不从，即进兵急攻，城欲破，约势穷，乃降，遂复光州。后六日，奏至，既而光世以约赴行在。帝谓大臣曰：“约为刘豫结连杨么及劫张昂山寨，凶逆宜诛。今来归，朕不欲失信，当贷之。”乃迁约一官，监南剑州盐税。
戊辰，诏：“承州权废两县，和、庐、濠、黄、滁、楚州各废一县，逐县各置监镇官一员。”以民事简少，省其徭役也。
己巳，金主殂于明德宫，年六十一，谥曰文烈皇帝，庙号太宗，后增上尊谥曰体元应运世德昭功哲惠仁圣文烈皇帝。
太宗在位十三年，宫室苑籞，无所增益。承太祖草创之后，以杲、宗干知国政，以宗翰总戎事，既灭辽、破汴，即议礼制度，治历明时，经国规摹，至是始定云。
庚午，安班贝勒亶承遗诏即位于柩前。
壬申，刘光世、韩世忠、张俊入辞，尚书右仆射赵鼎、知柩密院事张浚、参知政事沈与求、签书枢密院事胡松年侍。帝命光世等升殿，谕曰：“敌南侵，盖有窥江、浙之意，赖卿等戮力扞敌，使其失律而去，朕甚嘉之。然中原未复，二圣未还，朕心歉然，卿等其勉之！”光世曰：“臣等蒙国厚恩，敢不效死。”鼎曰：“臣闻降人程师回言：逆臣刘豫给金人，云光世、世忠比失欢，及至淮甸异所闻，其气已沮矣。”帝曰：“有告朕光世、世忠坐小嫌意不释然者。烈士当以意气相许，先国家之急而后私仇，小嫌何足校！昔寇恂戮贾复部将，复以为耻，深衔之。光武曰：‘天下未定，两虎安得私斗！’于是并坐极欢，结友而去。光世、世忠纵有睚眦，今日宜释前憾，结欢如初。”二人感泣，再拜曰：“臣等顷过听，尝有违言；至于国事，不敢分彼此。今乃烦君父训饬，臣等敢不奉诏！”鼎等顿首贺。帝曰：“将帅和，社稷之福也。”命近侍出内金盘尊斝赐光世、世忠、俊，酒一行，并所饮器赐之，陛辞而退。鼎谓与求曰：“将帅国之爪牙，推毂授帅，则闻之矣；天子御正衙，赐卮酒而亲劝之，未之前闻。臣闻英宗皇帝于司马光尝有是赐，其后渊圣皇帝用李纲，实踵行之。光世等乃蒙恩宠如此，必有以图报。”诏：“光世妻汉国夫人向氏，俊妻华原郡夫人魏氏，并特给内中俸，如世忠妻例。”
自建帅府以来，俊常以军从帝行，至是始军于外，在帝左右者惟杨沂中而已。
癸酉，金遣使告哀于齐、高丽、夏；仍诏齐自今称臣，勿称子。
齐知濠州马秦引兵犯光州，承信郎、权主管州事王莘率众拒敌，淮西宣抚使刘光世遣统制官郦琼、靳赛以所部援之。
甲戌，金主诏中外公私禁酒。
二月，丙子，清远军节度使、神武后军统制、充湖北路荆、襄、潭州制置使岳飞为镇宁、崇信军节度使。
岳飞自池州入朝，前一日，御笔赐岳飞银帛二千区两，封其母荣国太夫人姚氏为福国太夫人，亲属为承信郎者一人，封孺人者二人，赐冠帔三道，赏淮西之功也。
刑部尚书兼详定一司敕令章谊试户部尚书。
中书门下省检正诸房公事兼权给事中晏敦复权尚书吏部侍郎。
丁丑，帝御舟发平江府，晚，泊吴江县。
戊寅，命祠部员外郎兼权太常少卿张铢奉太庙神主自海道至临安府，令本府饬同文馆安奉；其景灵宫神御祭享事，令温州能判权管。
御舟宿平望镇。己卯，宿秀州北。庚辰，宿崇德县。辛巳，宿临平镇。壬午，御舟至临安府行宫，留守孟庾率京官小使臣以上迎于五里外。帝还行宫，赐百官休沐三日。
癸未，诏：“扈从官吏并转一官资。”
枢密院承旨兼都督府参谋官折彦质至行在。
始，赵鼎议遣彦质至川、陕谕指西帅，而彦质言：“折可求辜负国恩，不能守节；臣之儿女七人，昨在京师为金人取去，传闻亦在府州。倘臣以督府上佐骤至川、陕，于职事岂能人人得其欢心！万一因疑似之迹兴暗昧之谤，则臣一身不可自保，况为朝廷办事！伏望追寝成命，别赐令诏不行。”遂罢入蜀之议。
乙酉，川陕宣抚副使卢法原，言已选锐兵五千，令右武大夫、开州团练使刘锜统领，速赴行在。
丙戌，尚书右仆射、同中书门下平章事赵鼎守左仆射，知枢密院事张浚守右仆射，并同中书门下平章事兼知枢密院事、都督诸路军马。
始议浚以右揆出使湖外平杨么，鼎升左揆，鼎密启曰：“宰相事无不统，不必专以边事，乃为得体。”暨两制出，浚独以军功及专任边事为言。帝既以边事付浚，而改政事及进退人才皆付于鼎矣。
以岳飞为荆湖南、北、襄阳府路制置使、充神武后军都统制，将所部平湖贼杨太，赐钱十万缗、帛五千匹为犒军之费，以湖北转运判官刘延年充随军转运，及令湖南、江西漕臣薛弼、范振应副随军钱粮。飞所部皆西北人，不习水战。飞曰：“兵何常，顾用之何如耳。”
丁亥，定国军承宣使、统制关外军马吴璘、武泰军承宣使、同统制关外军马杨政复秦州。
先是川陕宣抚副使吴玠，闻金人侵淮南，遣璘、政乘机牵制。璘等出奇兵，自天水至秦，谕其守顾宣以逆顺，宣不肯降，遂攻之，拔其城。金石都监完颜杲闻秦被围，集诸道兵来援，政复击败之。
戊子，诏都督府以诸路军马为名。
己丑，帝躬率百官遥拜二圣。自帝出巡，此礼权废，至是复行。
奉安濮安懿王神主于绍兴府光孝寺之法堂。
辛卯，徽猷阁待制、都督府参议官程昌?知江州。
昌?守鼎州六年，贼不能犯，至是就用之。后数月，新守程千秋至鼎州，时湖北兵马都监杜湛亦改为都督府左军统制，千秋因留湛所将蔡兵扞贼。
壬辰，诏张浚暂往江上，措置边防，且赐诸路宣抚、制置司手诏曰：“朕以边圉稍安，遣相臣往行师垒，西连陇、蜀，北洎江、淮，既加督护之权，悉在指挥之域。既难从于中复，宜专制于事几。恣尔多方，若时统率，钦承朕命，咸使闻知。”
丁酉，诏参知政事孟庾、沈与求签书枢密院事。
戊戌，诏：“神武中军见入队官兵，每五百人为一指挥，选将校，置兵籍，俟就绪日，取旨赐军名。”渡江以来，诸小将之兵及招安群盗，往往拨隶中军，然无排置之法，至是始举行焉。
是月，伪齐将商元率众千馀袭信阳军，成忠郎、合门祗候、知军事舒继明率麾下十三人转战，登师阳门，矢尽，被擒。贼诱以美官，继明骂曰：“吾宁为大宋鬼，岂污逆耶！汝速杀我。”驱行至军北史陂，竟不降，遂遇害。后赠修武郎，官其家一人。荆襄制置岳飞以忠训郎、合门祗候权随州兵马都监李迪知军事，就戍之。
乙巳，金谥太祖后唐古氏曰圣穆皇后，费摩氏曰光懿，追册太祖妃布萨氏曰德妃，乌库哩氏曰贤妃。
闰二月，丁未，参知政事沈与求兼权枢密院事。
龙图阁直学士、枢密都承旨折彦质试尚书工部侍郎，仍兼都督府参谋军事。
壬子，辅臣奏遣中使往温州奉迎太庙神主事，帝曰：“朕以宗庙在远，心常歉然。今奉迎神主至行在，当行朝谒之礼。”沈与求曰：“古者征伐，载木主以行。今虽戎辂在行，九庙未复，然因时草创，一行朝谒之礼，亦足以仰慰孝思。”帝曰：“祖宗故事，惟景灵宫则有荐献，太庙则爇香而已。大礼必简，所以尚严也。”
乙卯，以参知政事孟庾、沈与求并兼权枢密院事。
时庾自桐庐还行在，与求乞交割密院职事与庾兼权，帝顾赵鼎曰：“已与卿议定，今参知政事并兼权枢密院矣。”鼎曰：“枢密非故也，自五代时以郭崇韬为使，国朝因而不改，故三省、枢密院分为二途。仁宗朝，富弼作谏官，时陕西用兵，弼议乞令宰相兼枢密院，有吕夷简始也。臣既以宰相兼治院事，而参知政事之臣并令兼权，则事归一体。前人谓枢密院调发军马而三省不知，三省财用已竭而枢密院用兵不止，此诚至论。”帝曰：“往时三省、枢密院不同班进呈，是以事多不相关白。然朝廷论议，岂有帷幄二三大臣不与闻者！”
丙辰，诏：“襄、汉州军，先因盗贼并伪齐占据日劫掠残杀等罪，一切不问。元劫人见在者，许其家经官识认，验实给还；即抚定，后来再有犯者，令所属治罪。”
尚书兵部侍郎兼史馆修撰王居正言：“四库书籍多阙，乞下诸州县，将已刊到书板，不拘经、史、子、集、小说、异书，各印三帙赴本省；系民间者，官给纸墨工价偿之。”从之。
丁巳，武功大夫、川陕宣抚司后军将牛晧，与金人遇于瓦吾谷，死之。
时右都监完颜杲与熙河经略使慕容洧欲攻秦州，宣抚副使吴玠遣诸校分道伺敌。晧行至瓦吾谷，与金将呼善遇。晧所部步卒不满二百，乃下马与战，谓其众曰：“吾所以舍马者，欲与若等同死也。”敌见晧异于它人，欲招之，?告骂而死。承信郎高万旋马复战，遂与武功大夫、熙河路部将任安、宣抚司队官、忠翊郎秦元、承节郎薛琪、张亨皆死于陈。敌曰：“真健儿也！”后赠晧、安皆翊卫大夫，官其家五人，赠元、亨三官，录其子。
乙未，故迪功郎李东赠宣教郎，官一子。东监楚州军资库，金人南侵被害故也。
辛酉，都督行府奏招捕水贼杨太等约束。
时张浚以建康东南都会，而洞庭实据上流，今寇日滋，壅遏漕运，格塞形势，为腹心害，不去之，无以立国。然寇阻大湖，春夏耕耘，秋冬水落，则收粮于湖寨，载老小于泊中，而尽驱其众四出为暴。前日朝廷反谓夏多水潦，屡以冬用师，故寇得并力而我不得志。今乘其怠，盛夏讨之，彼众既散，一旦合之，疲于奔命，又不得守其田亩，禾稼蹂践，则有秋冬绝食之忧，党与携离，方可招来。乃以便宜命荆、潭、鼎、澧、岳州将逐寨出首人，多方存恤，首领申行府授官，馀人给以闲田，贷之种子。又令湖南安抚司统制官任士安以兵三千屯湘阴，保护湘江粮道；统制官郝晸屯桥口，王俊屯益阳旧县，吴锡屯公安，崔邦弼屯南阳渡，马浚、步谅留潭州；其鼎州官兵，令程千秋分拨紧要屯驻。应诸校招收致人数，比附出战获级例推赏；其招收人，报所属给种授田，务令安业。候黄诚、杨太、周伦公参了日，当议蠲免租税，补授官资。仍给黄榜下任士安军及岳、潭、鼎州抚谕。
保义郎唐开，特换右迪功郎。开献《国都会要》三百卷，诏进一官；自言本诸生，故有是命。
癸亥，降授龙神卫四厢都指挥使、建武军承宣使、神武前军统制王?燮权主管侍卫马军司公事。
初，帝在平江，侍御史张致远疏论?燮乖缪，乞同诸将召归，帝纳其言，命?燮全军驻镇江府而以亲兵赴行在。既至，乃有是命。
金改葬太祖于和陵。
丙寅，右仆射张浚至镇江，召韩世忠谕上旨，使举军前屯楚州以撼山东，世忠欣然承命。浚遂至建康抚张俊军，至太平州抚刘光世军，军士无不踊跃思奋。浚以诸路军马所用钱粮，当从督府总制，故悉以上佐兼之。行府关三省指挥自此始。
丁卯，权主管侍卫马军司公事王?燮提举江州太平观，免辞谢。
初，?燮既除骑帅，而侍御史张致远奏?燮之罪恶不在辛企宗下。右司谏赵霈复奏：“?燮无武艺，不闲戎律，偶缘遭遇，滥窃兵权。建炎间为河东经制，敌骑将至，乃拥兵自卫，避地入蜀、使川、陕之民闻风震恐。陛下贷而弗诛，责其后效，而?燮不务循省以赎前愆。方杜充之守建康也，?燮闻敌至，不复应援，而引兵先遁，直趋闽中，其罪一也。方扈驾离永嘉也，?燮持军无律，不能统御，而致溃散为盗，毒流东南，其罪二也。及出师讨杨太，旷日持久，攻取无策，而崔增、吴全之军遂致陷失，其罪三也。比诏回军镇江，中外欣悦，皆谓陛下必欲正其罪状，重置典宪。今?燮以轻骑造行朝，曾未数日，忽有侍卫马军之命，士论滋不能平。迩者陛下以诸军扞江有功，既优加赏典；今?燮有罪，独置而不问，是有赏而无刑，恐非所以示劝惩也。乞断自圣意，重加窜斥。”?燮闻，亦奏辞新命，乞在外宫观。乃诏权主管侍卫步军司公事边顺兼权马军司公事，而以?燮兵万五千人隶淮东宣抚使韩世忠。后三日，又以?燮奏，罢军职。
己巳，参知政事孟庾言：“准敕差提领措置财用，今乞以总制司为名，专察内外官司隐漏违欠，行移如三省体式。应本司措置事件，依例进呈。”诏关申尚书省，仍铸印以赐。诸路系省钱出入旧经制司，每千收头子钱二十三，其十上供，其十三州县及漕计支用。庾请增十钱；又请收耆户长雇钱，抵当四分息钱，转运司移用钱，勘合朱墨钱，常平司七分钱，茶盐司袋息等钱。又收人户合零就整二税钱、免役一分宽剩钱，又收官户不减半、民户增三分役钱，又收常平司五文头子钱，并令诸州通判、诸路提刑司拘催。其后东南诸路，岁收总制钱七百八十馀万缗，而四川不预焉。大凡东南诸路经、总二司钱，岁收一千四百四十馀万缗，四川岁收五百四十馀万缗。
是日，经筵开讲。自帝视师，辍讲读，至是复之。
壬申，诏右承奉郎徐度，令中书舍人试策一道。左迪功郎胡理，左朝散郎、主管江州太平观钱B112常博士张宦，并召试馆职；左朝奉郎、新提举浙东常平茶盐公事汪恺，左承议郎、新通判潭州王棠，并与升擢差遗。度，处仁子；宦，守兄也。士以士科荐用者自此始。
历史大事
金熙宗即位
天会十年（1132），金太祖嫡子完颜宗峻之长子完颜亶（1119——1149女真名合刺）在完颜宗翰、完颜希尹等诸宗亲勋贵的支持下，受任为诸版勃极烈，确定为皇位继承人。十三年正月，金太宗死，即帝位，是为熙宗。
张浚为相
绍兴五年（1135）二月，宋高宗乘舟自平江府（今江苏苏州）还临安（今浙江杭州）。丙戌即以尚书右仆射、同中书门下平章事赵鼎为左仆射，知枢密院事，负责政事及进退人才，以知枢密院事张浚为右仆射、并同中书门下平章事、兼知枢密院事，都督诸路军马，负责边事。时鼎在内励精图治，抑制近习；浚在外督岳飞镇压杨么起义之后又视师淮上，挫败伪齐南侵。二相相得，同志辅治。六年，在对付伪齐南侵战略上，二人意见相左，高宗倾向张浚，赵鼎罢相之后，张浚总中外之政。高宗事无巨细，必以咨浚，赐诸将诏，往往命浚草拟。七年，发生淮西事变，张浚引咎辞相，赵鼎才复相位。
宋设总制司
绍兴五年（1135）闰二月，参知政事孟庾提领措置财用，以供军需。己已，孟庾请设总制司，专察内外官司隐漏遗欠，”行移如三省体式”。高宗批准后，经尚书省，遂铸印赐诸路。总制司初设，权力很大。三月丁亥，高宗下令总制司事重者，与宰执同仪。
宋改革役法
宋室南渡之初，基本上袭用北宋末年免役法。催督赋税，或雇募耆、户长，或以保正副、大保长兼充，各地办法不尽一致。保正副或大保长兼充户长催督赋税，颇多赔累破产的。建炎四年，罢户长，依熙宁法，差甲头催督。然而甲头多农民，差募之际，富者以贿赂幸免，贫者以诛求受害，破产者更多，民力重困。于是，进士王九龄、祠部员外郎林季仲等纷纷上奏，请行耆户长之法，总一乡物力，次等选差，单丁许募人充役。绍兴五年（1135）四月，宋廷遂改役法。
宋徽宗卒
绍兴五年（1135）四月，宋徽宗（1182——1135）卒于金国。遗言想归葬内地，未得金主允许。徽宗赵佶元符三年（1100）即位。初欲调和熙丰与元祐党争，以“绍述”神宗为国策。任用蔡京等主持国政。蔡京等托名“绍述”，禁锢元祐党人，排斥异己，变乱新法，祸国害民。又崇奉道教，大封宫观，自称“教主道君皇帝”。穷奢极欲，大兴土木，搜括江南奇花异石，用船北运，称“花石纲”，在京师建延福宫等。阶级矛盾激化，河北、京东、两浙等地都爆发了农民起义。遣使约金攻辽，以取燕云。宣和七年（1125），金兵南下，传位赵桓（钦宗），自称太上皇。靖康二年（1127），为金人俘虏北去。在位凡二十六年，死时年五十四。
完颜宗辅卒
完颜宗辅（1096——1135），金太祖子。本名讹里朵，死后更名宗尧。天会十三年（1135）五月卒，年三十九。金初攻辽，常参谋议事。天会五年时，为右副元帅，驻兵燕京。攻宋，取大名，平河北。八年，败宋张浚于富平，平陕西五路。还上京后，与宗翰、希尹等议立熙宗为皇嗣。十年，为左副元帅。子世宗即位后，追谥简肃皇帝，庙号睿宗。
金宗磐攻讨蒙古
蒙古在女真东北，唐时为蒙兀部，其人劲悍善战。天会十三年（1135）冬，蒙古叛金，熙宗命宗磐率兵攻讨，破之。十一月，以宗磐为太师。